## Les Arts estrena una doble producció d’òpera còmica amb ‘Gianni Schicchi’ de Puccini i ‘L’heure espagnole’ de Maurice Ravel

*** El baríton Ambrogio Maestri protagonitza l’òpera de Puccini, amb Marina Monzó en el rol de Lauretta
* Moshe Leiser i Patrice Caurier, tàndem de referència en l’escena europea, conviden a riure el públic en la producció italiana amb direcció de Michele Spotti**

El Palau de les Arts  Reina Sofia aposta pel sentit de l’humor de Giacomo Puccini en la seua òpera *Gianni Schicchi* i per l’enginy de Maurice Ravel en *L’heure espagnole* en una nova doble producció dirigida per Moshe Leiser i Patrice Caurier i amb la direcció musical de Michele Spotti, que s’estrena este divendres, 25 d’abril.

El director artístic de Les Arts, Jesús Iglesias Noriega, ha presentat el programa que inclou estes dos obres mestres del gènere còmic i estarà dirigit pel tàndem de referència en l’escena operística europea. A més, la nova producció de Les Arts, en coproducció amb el Teatre de la Maestranza de Sevilla, compta amb escenografia d’Alain Lagarde, vestuari d’Agostino Cavalca i il·luminació de Christophe Forey.

La seua proposta rebutja el joc burlesc i caricaturesc per a presentar uns personatges profundament humans: una família destrossada per una herència en *Gianni Schicchi* o una dona frustrada per la impotència del seu marit en *L’heure espagnole* són, en si mateixes, tragèdies. “Però la idea de la qual partixen Ravel i Puccini és riure’s d’això: ací jau tota la força d’estes obres”, han explicat els dos directors.

“En el cas del meticulós colorista Ravel, en l’esperit del seu llibretista Franc-Nohain, tot està suggerit, insinuat, és salaç quan és necessari, sovint poètic i fins i tot, a vegades, oníric”, han afegit.

Així mateix, els directors han assegurat que “Puccini és més cruel que Ravel: la seua comèdia és negra, despietada, a on la família, encegada pel cimbell del guany, nega en un instant tota la seua suposada moral. El realisme s’imposa: una habitació d’hospital, perquè hui dia, és allí a on sovint es mor. I cal riure’s fins de la mort”.

En el pòdium, torna el jove, però ja consolidat, Michele Spotti, aclamat com una de les sensacions en el circuit europeu i batuta revelació en la temporada 2022-2023 de Les Arts per les seues memorables funcions d’*Ernani* amb l’Orquestra de la Comunitat Valenciana.

Les Arts reunix un elenc de contrastades veus del repertori francés i italià per als dos títols. El baríton italià Ambrogio Maestri es retroba amb el públic de València amb un altre dels seus rols més celebrats, l’astut Gianni Schicchi, després de les seues interpretacions en *Falstaff* i *Nabucco*. La valenciana Marina Monzó, una altra de les artistes imprescindibles en Les Arts, torna amb el rol de Lauretta.

Debuta a València, amb el paper de la llibertina Concepción en *L’heure espagnole*, la jove *mezzosoprano* francosuïssa, Eve-Maud Hubeaux, una de les estreles amb més projecció de l’actualitat.

Els tenors Iván Ayón Rivas i Mikeldi Atxalandabaso i el baix Manuel Fuentes realitzen una doble incursió en esta proposta: el jove i prometedor cantant peruà dona vida a Gonzalve i Rinuccio, mentres que l’intèrpret basc, i especialista en *bel canto*, encarna  Torquemada i a Gherardo. El crevillentí Manuel Fuentes assumix els papers de Don Iñigo Gómez i Betto di Signa.

*L’heure espagnole / Gianni Schicchi* és una producció de Les Arts amb el Teatre de la Maestranza de Sevilla, que es representarà els dies 25, 27 i 30 d’abril, així com el 2 i 4 de maig en la sala Principal.

Les Arts commemora amb esta proposta artística dos efemèrides ineludibles en la temporada 2024-2025: el centenari de la defunció de Giacomo Puccini (1858-1924) i el 150 aniversari del naixement de Maurice Ravel (1875-1937).

Les Arts recorda que les entrades per a este doble programa operístic poden adquirir-se a través dels diferents canals de venda del teatre: taquilles, la línia de venda 96 197 59 00 i la seua pàgina web.

**OperaVision, Mezzo i Medici.tv**

La gravació de les representacions de *L’heure espagnole / Gianni Schicchi* en Les Arts s’incorporarà a l’oferta de continguts en *streaming* de la plataforma ‘OperaVision’ a partir del pròxim 13 de juny.

Gestionada per Opera Europa, ‘OperaVision’ és una plataforma de *streaming* en obert que rep el suport del programa de finançament de la Unió Europea Europa Creativa. Entre 2025 i 2028, el suport d’Europa Creativa ajudarà Opera Europa a promoure i a formar artistes emergents que treballen en òpera i dansa.

Coneguda com Opera Europa ‘Next Generation’, esta iniciativa donarà visibilitat i oportunitats de desenrotllament a més de 560 artistes emergents -en persona i en línia, fins i tot a través d’‘OperaVision’- i tot gràcies als esforços d’un consorci de 44 teatres d’òpera i organitzacions de promoció de talent de 17 països europeus.

Així mateix, el prestigiós canal especialitzat Mezzo Live emetrà el pròxim 9 de maig, en horari de màxima audiència, *L’heure espagnole / Gianni Schicchi*. A partir d’eixa mateixa data, la plataforma de pagament Medici.tv oferirà este espectacle a la carta.

Fecha: 23/04/2025